لسه البيت واكف ضمن ذكرانه
اول ماتطب للبيت ماكو ابواب
من سعف العراق تلبيت بيبانه
بنينه بطيب ساسه وحاوطينا شوق
ذني اثار ادينه بوجه حيطانه
كتبنه هنا عمر وهنا علي وعباس
طب الكربلا والنجف تقرانه
اكلنه بزاد واحد من فرد ماعون
ماتاكل وحيد الوطن وصانه
كد مالمه حلوه من يصير الزاد
هور وجبل يكعد ياكل ويانه
جم بيت ابوذيه جان ذاك البيت
وبكاع العراق الوكت خطانه
اذا تفرز شطر عن شطرمعنى يروح
من نلتم فقط يكتمل معنانه
ممكن نختلف بس اختلاف اخوان
مانعرف تبات كلوب زعلانه
لذالك حتى مانتفارك من نموت
جماعيه لكوه كبور موتانه
الف بئسا لمن حاول يشب النار
ولون غايته من الوان دخانه
والف بئسا لمن حط بشوارع موت
على ضهر الجنايز جثث خلانه
طبو بينه رادو اعداء نصير
حتى ذاك البيت تطيح عمدانه
وحق نسر العراق العلى البيريات
وبهيبت وكفته بوجه عدوانه
وحق طبكت اجناحه الرجفت صوبين
بي يدرون اذا تنفتح جنحانه
علمنه الوطن غتية حياة الموت
وبجذع النخل بالحرب شدانه
وقسم ويا قسمنه لو رحاه دير
انته بحدر جدم ارواح تلكانه